Predkladacia správa

Ministerstvo životného prostredia Slovenskej republiky  malo podľa Plánu legislatívnych úloh vlády Slovenskej republiky na rok 2002 predložiť vláde v mesiaci december 2002 návrh  zákona, ktorým sa mení a dopĺňa zákon č. 223/2001 Z.z. o odpadoch.

Do návrhu zákona, ktorým sa mení a dopĺňa zákon č. 223/2001 Z.z. o odpadoch je treba, okrem iných zmien návrhu zákona, zapracovať aj požiadavky vyplývajúce zo smerníc Európskej únie z oblasti nakladania s  odpadmi a z oblasti spracovania starých vozidiel, smernice 2002/151/EC o minimálnych požiadavkách na certifikáciu zneškodňovania starých vozidiel,  smernice 2001/753/EC o reportingovej povinnosti a smernice 20001/68/EC ustanovujúcej metódy pre stanovenie PCB. Ide o rozsiahlejšie zmeny zákona.  

Vláda uznesením vlády SR č. 1386 z 27. novembra 2002 k správe o stave prístupových rokovaní Slovenskej republiky s Európskou úniou a nosných úlohách z hľadiska plnenia negociačných záväzkov Slovenskej republiky uložila členom vlády plniť príslušné legislatívne a administratívne úlohy uvedené v prílohe tohto uznesenia. Ministerstvu životného prostredia Slovenskej republiky  uložilo prijať v kapitole č. 22 - Životné prostredie, pod bodom 22.2, novelu zákona o odpadoch s cieľom úplnej harmonizácie s nariadením Rady 93/259/EHS, rozhodnutím EK 94/721/EHS a rozhodnutím EK 94/774/EHS s termínom účinnosti 2. štvrťrok 2003.

Uvedená úloha  je zapracovaná aj v Pláne legislatívnych úloh vlády SR na rok 2003 na mesiac jún.

Z vyššie uvedených dôvodov sa navrhuje zrušiť úloha č. 4 v mesiaci december Plánu legislatívnych úloh vlády SR na rok 2002 

Zrušenie úlohy č. 4 v mesiaci december Plánu legislatívnych úloh vlády SR nebude mať vplyv na verejné financie a ani na zamestnanosť.